Hei, og godt nyttår alle sammen!

Januar kom, og har gått litt fort, så beklager at denne mail kommer såpass seint!

På senhøsten kom det inn et forslag i forhold til bursdagsgaver, noe jeg ble nysgjerrig på og positiv til at skulle foreslås for resten av foreldregruppa.

På juleavslutningen 17.12.19 la Linn Haraldstad frem dette.

For de som ikke fikk med seg dette, går det ut på at i stedet for at hvert enkelt barn har med seg en gave, så spleises det heller på en felles gave. Foreldrene til de barna som er invitert i bursdagen vipser eller gir penger til mor eller far til barnet som har bursdag. Det blir foreldrene til bursdagsbarnet som kjøper gave til barnet sitt. I stedet for en gave kan hvert enkelt barn ta med seg feks et kort, en tegning eller noe de har perlet.

Bakgrunnen for dette:

- Alle barn skal ha mulighet til å kunne reise i bursdag, uten at det blir for dyrt. 50- 100 kr blir fort mye i løpet av et år, hvis det er mange i kullet, eller bursdager som barnet blir invitert til på tvers av kull. Det blir også dyrt for de som har flere barn.

- De aller fleste barn har mange leker. Det er begrenset med hva du får for 50 kr, og ofte er dette av dårlig kvalitet. Det er derfor bedre å spleise på en eller to ting som barnet virkelig ønsker seg eller trenger. Slik kan vi også bidra til å motvirke bruk og kast-samfunnet.

- Som foreldre trenger man bare å kjøpe bursdagsgaver til eget barn, og ikke til hver enkelt bursdag.

De foreldrene som var tilstede virket svært positive til dette, og vi tenker derfor å begynne med dette allerede nå fra januar 2020.

Vi ble enige om at 30 kr er en passende sum.

Dette kan være et prøveår, så evaluerer vi dette i slutten av året 2020.

Kom gjerne med tilbakemeldinger.

Les gjerne mer på denne linken:

<https://www.nrk.no/rogaland/natanael-_10_-far-berre-ei-gave-til-bursdagen-1.14761343>

Med vennlig hilsen

Kine Sørlie (foreldrerådsrepresentant)